I Z V J E Š T A J S A T E R E N S K E N A S T A V E

Dana 16.4.2018. uputili smo se na terensku nastavu s ciljem upoznavanja drugih religija. Posjetili smo zagrebačku džamiju, sinagogu i baptističku crkvu gdje su nas njihovi predstavnici lijepo dočekali i objasnili nam nešto o svojoj kulturi, vjeri i običajima.

Najprije smo stigli u zagrebačku sinagogu. Saznali smo mnoge stvari o židovima, njihovoj vjeri, običajima. Sinagoga u Zagrebu je srednjoeuropskog tipa. Sve sinagoge trebaju biti okrenute prema Izraelu, prema Jeruzalemu i prema zapadnom zidu. Molitvu može voditi bilo tko stariji od 13 godina. Onaj koji vodi molitvu naziva se ***hazan***. Žene nisu dužne dolaziti na molitvu zbog dojenja, te se smatra da su na većem duhovnom nivou od muškaraca. U hebrejskoj Bibliji stoji citat u kojemu piše da su muškarci labilni. Stoga djeca vjeru nasljeđuju po majci, a pleme po ocu. Ako žene i dolaze na molitvu, bit će odvojene od muškaraca radi bolje koncentracije oba spola. Baš zato Židovi pohađaju škole u kojima su dječaci i djevojčice razdvojeni. U školu kreću s 5 godina, te uče **Toru** napamet pjevajući. Čitati i pisati trebaju znati već s 3 godine. Nema posebnog znaka židovstva ili sinagoge, ali ***Davidov štit*** se pojavljuje često, pa i na grobljima. Trokut, čija su dva vrha dolje, a jedan gore, označava što ide od čovjeka prema nebu, prema Bogu. Drugi trokut označava ono što ide od Boga prema čovjeku. Jedan od važnijih židovskih blagdana je ***Hanuka***, što znači posvetiti. Za 8 dana trajanja toga blagdana pale svijeće na svijećnjaku sa 9 svijeća, koji nije kao obična menora, sa 7 svijeća. Deveta svijeća služi za pomoć u paljenju ostalih. Židovi na hebrejskom sinagogu zovu ***beit kneset*** što bi značilo sabornica, a sinagoga je grčka riječ. Židovi su i po vjeri i po naciji Židovi, a u Hrvatskoj su i zajednica, vjerska i nacionalna. Organizirani su po općinama, kako ih oni zovu, a ne teritorijalno. Židovi se prije nisu molili, ali nakon rušenja 1. hrama su odvedeni u ropstvo pa su tada počeli. U svijetu se njihove pjesme, kojima također mole, razlikuju u melodiji. Na jednom od vitraja su bile prikazane ruke s razmaknutim srednjim prstima i prstenjacima. Tako svećenik drži ruke kada blagoslivlja narod, te ima molitveni šal, ***talit*** preko glave. Židovi ne moraju vjerovati u Boga, samo moraju znati da Bog postoji, također mogu promijeniti svoju vjeru. Imaju ***613 zapovijedi*** po kojima bi trebali živjeti, ali nema mnogo religioznih Židova, pa se pridržavaju samo nekih pravila kao što je, npr. da jedu ***košer hranu*** da bi bili posvećeni. Židovstvo nije klasična religija, oni su izabrani narod da njihova vjera bude primjer ostalima, trebaju biti svećenici ljudima. Imaju mnoge podsjetnike na svoju vjeru poput ***mezuze***, ***obrezanja***, koje nije obavezno, ***jarmulke*** i sl. Njihova vjenčanja su mnogo drugačija od naših; muškarci potpisuju ugovor kojim će omogućiti ženi sve što joj treba. Rastava je dozvoljena. Muškarci i žene su jednaki. Muškarci moraju imati djecu, ali žene ne moraju zbog opasnosti od trudnoće.

Nakon sinagoge došli smo u baptističku crkvu. Oni su dosta slični nama katolicima, jer su kršćani, ali ipak posoje razlike. Možda i najveća razlika po kojoj su baptisti poznati, a također su dobili i ime po njoj, je da se oni ne krste kao bebe, nego kao odrasli. Zapravo i ne moraju biti odrasli, nego samo moraju biti svjesni vjere i u sebi osjetiti da su spremni. Odmah nakon ***krštenja*** slijede ***pričest i krizma***. „3 u 1“ rekla je tamošnja vjeroučiteljica. Krste se u bazenu koji se nalazi u dvorani koja je zapravo i njihova crkva. Njihov je križ bez Isusa jer žele pokazati kako je uskrsnuo. ***Pastora***, osobu koja je ondje kao svećenik kod nas, određuje sama zajednica. Ljudi se međusobno dogovaraju koga žele i onaj kojeg izaberu će biti pastor, ako on to želi. Pastor se smije oženiti, ali samo prije no što postane pastor. Ne štuju svetce jer, kako kažu, ne žele do Boga doći obilaznim putevima, nego direktno, stoga se mole samo njemu. Njihovo krštenje, pričest i krizma nisu sakramenti nego samo podsjetnici na Boga. Na svojim molitvama se vole družiti i jedni druge zovu ***braćom i sestrama***, a važan im je dio i glazba. Puno mole kroz pjesmu, te sviraju razne instrumente.

Poslije svega toga i ukusnog ručka, posjetili smo džamiju. Muslimani žive po pet dužnosti: 1. ***Ispovijedanje*** vjere čime dokazuju svoju vjeru u jednoga Boga, **Alaha** 2. ***Molitva*** koja se sastoji od raznih dijelova i onog najuočljivijeg, klanjanja pri kojemu kleče i čelom i nosom dodiruju tlo, stoga je bitna čistoća koja se postiže ritualnim pranjem – ***abdestom***, 3. ***Post*** koji se odvija od izlaska do zalaska sunca u mjesecu ramazanu, a kada sunce zađe, smiju jesti 4. Milodar ili ***zekat*** kojim se svi imućni muslimani obvezuju da će 2% svog imetka dati sirotinji 5. ***Hadž*** – hodošašće u ***Meku*** koje svaki musliman mora učiniti, ako je to moguće . Muslimani moraju učiti ***Kur'an*** koji je muslimanska sveta knjiga te ju je anđeo Džebrail izrecitirao Muhamedu, začetniku islama. Muslimani također vjeruju u Isusa koji je njima prorok. Po jihovom, Isus nije razapet, ali je uskrsnuo i vratit že se navijestiti smak svijeta . Sudnji dan ili smak svijeta je dan kada će se suditi svim ljudima i odlučiti hoće li ići u raj ili pakao. Kažu da je vatra u paklu 70 puta jača nego na Zemlji. Važan blagdan im je ***Kurbam bajram*** kojim se sjećaju kako je Bog zaustavio Abrahama-Ibrahima da ne ubije svog sina te je on u znak zahvalnosti žrtvovao ovna. Tako i muslimani na taj blagdan trebaju zaklati neku životinju i podjeliti ju na tri dijela: prvi dio ostavljaju svojoj obitelji, drugi daju svojim prijateljima i susjedima i prijateljima, a treći siromašnima. Džamija nije oslikana, ali su na zidovima citati iz Kur'ana na arapskom. ***Mihrab*** je glavni dio, tamo je ***imamovo*** mjesto i ono je okrenuto prema Meki. ***Mimber*** su stepenice s kojih imam- muslimanski vjerski službenik propovijeda. U džamiji su žene odvojene i pokrivene, osim lica, šaka i stopala. Muslimani u džamiju ulaze desnom, a izlaze lijevom nogom. U pravilu bi trebali i jesti desnom rukom jer vjeruju da vrag to čini lijevom.

Na ovoj terenskoj nastavi je bilo zaista lijepo, saznali smo štošta o drugim religijama, a u ovom izvješću sam vam prikazala samo mali dio onoga što smo mi vidjeli i čuli.

Sofija Posuda, 7.b